CELEX: 32017R1123
Language: da
Date: 2017-06-20 00:00:00
Title: Rådets forordning (EU, Euratom) 2017/1123 af 20. juni 2017 om ændring af Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020

24.6.2017   
               
               
                  DA
               
               
                  Den Europæiske Unions Tidende
               
               
                  L 163/1
               
            RÅDETS FORORDNING (EU, Euratom) 2017/1123
      af 20. juni 2017
      om ændring af Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 312,
      under henvisning til traktaten om oprettelse af Det Europæiske Atomenergifællesskab, særlig artikel 106A,
      under henvisning til forslag fra Kommissionen,
      under henvisning til Europa-Parlamentets godkendelse,
      efter fremsendelse af udkast til lovgivningsmæssig retsakt til de nationale parlamenter,
      efter en særlig lovgivningsprocedure, og
      ud fra følgende betragtninger:
      
                  (1)
               
               
                  Særlige instrumenter er i vidt omfang blevet anvendt i de første år af gennemførelsen af den flerårige finansielle ramme for 2014-2020 (FFR), som er fastlagt i Rådets forordning (EU, Euratom) nr. 1311/2013 (1), for at imødegå de nye udfordringer, der er opstået i de europæiske nabolande, og som har krævet en hurtig og omfattende EU-indsats for at håndtere deres omfattende humanitære og sikkerhedsmæssige konsekvenser.
               
            
                  (2)
               
               
                  De omstændigheder, der gav anledning til disse ekstraordinære foranstaltninger, og behovet for at gøre en yderligere indsats foreligger stadig, hvilket illustreres af, at der i budgettet for 2017 igen blev gjort brug af margener og særlige instrumenter, hvilket mindsker de tilgængelige budgetmidler til imødegåelse af sådanne situationer i den resterende del af den flerårige finansielle ramme.
               
            
                  (3)
               
               
                  For at udvise særlig og størst mulig fleksibilitet og for at sikre, at betalingsbevillingerne er tilstrækkelige til, at Unionen kan opfylde sine forpligtelser i overensstemmelse med artikel 323 i traktaten om Den Europæiske Unions funktionsmåde, er det nødvendigt at forhøje maksimumsbeløbene for justeringen af betalingslofterne for årene 2019-2020 under den samlede margen for betalinger.
               
            
                  (4)
               
               
                  For at Unionen kan fastholde en tilstrækkelig kapacitet til at reagere på uforudsete omstændigheder med særlig fokus på de nye udfordringer, bør nødhjælpsreserven og fleksibilitetsinstrumentet styrkes, de midlertidige begrænsninger for sammensætningen af den samlede margen for forpligtelser bør afskaffes, og anvendelsesområdet for den samlede margen for forpligtelser bør udvides.
               
            
                  (5)
               
               
                  Der bør også sikres specifik og maksimal mulig fleksibilitet ved at give mulighed for at stille uudnyttede beløb fra Den Europæiske Unions Solidaritetsfond og Den Europæiske Fond for Tilpasning til Globaliseringen til rådighed for fleksibilitetsinstrumentet.
               
            
                  (6)
               
               
                  Forordning (EU, Euratom) nr. 1311/2013 bør derfor ændres i overensstemmelse hermed —
               
            VEDTAGET DENNE FORORDNING:
      Artikel 1
      I forordning (EU, Euratom) nr. 1311/2013 foretages følgende ændringer:
      
                  1)
               
               
                  Artikel 3, stk. 2, affattes således:
                  »2.   De særlige instrumenter, som er omhandlet i artikel 9-15, sikrer fleksibiliteten i FFR'en og fastsættes for at give mulighed for en problemfri afvikling af budgetproceduren. Når det er nødvendigt at anvende midler fra nødhjælpsreserven, Den Europæiske Unions Solidaritetsfond, fleksibilitetsinstrumentet, Den Europæiske Fond for Tilpasning til Globaliseringen, margenen til uforudsete udgifter, den specifikke fleksibilitet til at tackle ungdomsarbejdsløshed og styrke forskning og den samlede margen for forpligtelser til vækst og beskæftigelse, navnlig ungdomsbeskæftigelse, og til migrations- og sikkerhedsforanstaltninger i overensstemmelse med Rådets forordning (EF) nr. 2012/2002 (*1), Europa-Parlamentets og Rådets forordning (EU) nr. 1309/2013 (*2) og den interinstitutionelle aftale mellem Europa-Parlamentet, Rådet og Kommissionen om budgetdisciplin, om budgetsamarbejde og om forsvarlig økonomisk forvaltning (*3), kan der opføres forpligtelsesbevillinger på budgettet ud over de lofter for de pågældende udgiftsområder, som er fastsat i FFR'en.
                  
                     (*1)  Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EUT L 311 af 14.11.2002, s. 3)."
						
                  
                     (*2)  Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014-2020) og ophævelse af forordning (EF) nr. 1927/2006 (EUT L 347 af 20.12.2013, s. 855)."
						
                  
                     (*3)  Interinstitutionel aftale af 2. december 2013 mellem Europa-Parlamentet, Rådet og Kommissionen om budgetdisciplin, om budgetsamarbejde og om forsvarlig økonomisk forvaltning (EUT C 373 af 20.12.2013, s. 1).«."
						
               
            
                  2)
               
               
                  Artikel 5, stk. 2, affattes således:
                  »2.   De årlige justeringer må for årene 2018-2020 ikke overstige følgende maksimumsbeløb (i 2011-priser) sammenlignet med det oprindelige betalingsloft i de pågældende år:
                  
                               
                           
                           
                              2018 — 7 mia. EUR
                           
                        
                               
                           
                           
                              2019 — 11 mia. EUR
                           
                        
                               
                           
                           
                              2020 — 13 mia. EUR.«
                           
                        
            
                  3)
               
               
                  I artikel 6, stk. 1, tilføjes følgende litra:
                  
                              »f)
                           
                           
                              beregning af de beløb, der stilles til rådighed for fleksibilitetsinstrumentet i henhold til artikel 11, stk. 1, andet afsnit.«.
                           
                        
            
                  4)
               
               
                  Artikel 9, stk. 2, affattes således:
                  »2.   Det årlige beløb, som indgår i reserven, fastsættes til 300 mio. EUR (i 2011-priser) og kan i overensstemmelse med finansforordningen anvendes frem til år n+1. Reserven opføres i Unionens almindelige budget som en hensættelse. Den del af det årlige beløb, der stammer fra det foregående år, anvendes først. Den del af det årlige beløb fra år n, der ikke anvendes i år n+1, bortfalder.«.
               
            
                  5)
               
               
                  Artikel 11 affattes således:
                  »Artikel 11
                  Fleksibilitetsinstrumentet
                  1.   Formålet med fleksibilitetsinstrumentet er for et givet regnskabsår og inden for det angivne beløb at gøre det muligt at finansiere nøje fastlagte udgifter, der ikke kunne finansieres inden for de lofter, der var til rådighed for et eller flere andre udgiftsområder. Med forbehold af andet afsnit skal der være et loft på 600 mio. EUR (i 2011-priser) over det årlige beløb, der er til rådighed for fleksibilitetsinstrumentet.
                  Hvert år, begyndende med 2017, forhøjes de årlige beløb, der er til rådighed for fleksibilitetsinstrumentet, med:
                  
                              a)
                           
                           
                              et beløb svarende til den del af det årlige beløb til Den Europæiske Unions Solidaritetsfond, der er bortfaldet i det foregående år i overensstemmelse med artikel 10, stk. 1
                           
                        
                              b)
                           
                           
                              et beløb svarende til den del af det årlige beløb til Den Europæiske Fond for Tilpasning til Globaliseringen, der er bortfaldet i det foregående år.
                           
                        Beløb, der er stillet til rådighed for fleksibilitetsinstrumentet i henhold til andet afsnit, skal anvendes i overensstemmelse med de betingelser, der er fastsat i denne artikel.
                  2.   Den ubrugte del af det årlige beløb, der indgår i fleksibilitetsinstrumentet, kan anvendes frem til år n+3. Den del af det årlige beløb, der stammer fra tidligere år, anvendes først i den rækkefølge, hvori de er blevet overført. Den del af det årlige beløb fra år n, der ikke anvendes i år n+3, bortfalder.«.
               
            
                  6)
               
               
                  Artikel 14 affattes således:
                  »Artikel 14
                  Den samlede margen for forpligtelser til vækst og beskæftigelse, navnlig ungdomsbeskæftigelse, og til migrations- og sikkerhedsforanstaltninger
                  1.   Disponible margener under FFR-lofterne for forpligtelsesbevillinger udgør en samlet FFR-margen for forpligtelser, der stilles til rådighed ud over de i FFR'en fastsatte lofter for årene 2016-2020 til politiske mål vedrørende vækst og beskæftigelse, navnlig ungdomsbeskæftigelse, og til migration og sikkerhed.
                  2.   Kommissionen beregner hvert år som led i den tekniske justering, der er omhandlet i artikel 6, det beløb, der er til rådighed. Den samlede FFR-margen eller en del deraf kan anvendes af Europa-Parlamentet og Rådet inden for budgetprocedurens rammer i henhold til artikel 314 i TEUF.«.
               
            Artikel 2
      Denne forordning træder i kraft på tyvendedagen efter offentliggørelsen i Den Europæiske Unions Tidende.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Luxembourg, den 20. juni 2017.
         
            
               På Rådets vegne
            
            H. DALLI
            
               Formand
            
         
      
      
         (1)  Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).